Els cementeris de Sagunt i Port de Sagunt ampliaran el seu horari amb motiu de la festivitat de Tots Sants
28 d’octubre 2022

![](/media/13db20ke/m1-mini-cementerio-puerto-de-sagunto-archivo.jpg?width=850&height=566.9886363636364)

La Regidoria de Sanitat i Consum de l'Ajuntament de Sagunt informa que, com és habitual tots els anys en estes dates, els cementeris municipals de Sagunt i el Port de Sagunt ampliaran el seu horari amb motiu de la festivitat de Tots Sants. Així, a partir d'este divendres, 28 d'octubre, fins al mateix dia 1 de novembre inclòs tots dos cementeris romandran oberts de 8.00 a 18.00 hores.

A més d'això, durant tota la jornada d'este dia tan assenyalat dedicat a les persones difuntes es disposaran línies d'autobusos gratuïts en els dos nuclis poblacionals. A Sagunt les eixides en direcció al cementeri seran a les hores en punt i a les mitges des de l'asil i recorreran el carrer Teruel i el Camí Reial fins al cementeri, els trajectes de retorn eixiran als quarts i a menys quart. En el Port de Sagunt l'itinerari serà circular i començarà des del propi cementeri cada mitja hora (a la mitja i en punt) per a realitzar el seu recorregut, que transcorrerà per les avingudes Alfredo Simón, Mediterrani, 9 d’Octubre, Hispanitat i el carrer Azorín fins a tornar al punt de partida.

El mateix dia hi haurà misses en el cementeri de Sagunt a les 12.00 i en el del Port de Sagunt a les 16.00 hores. D'altra banda, s'han previst diverses actuacions musicals: s'oferiran quatre concerts de dues hores a càrrec del quartet de corda de la Societat Musical Lira Saguntina, dues en el cementeri de Sagunt i altres dos en el del Port de Sagunt. Seran d'11.00 a 13.00 i de 15.30 a 17.30 hores.

El regidor de Sanitat, Javier Timón, ha manifestat que «**un any més, davant l'arribada d'esta data, posem a la disposició de tota la ciutadania el servei de transport públic gratuït al llarg de tota la jornada del dia 1 de novembre, i a més ampliem l'horari d'obertura de tots dos cementeris. Tot amb l'objectiu de facilitar i garantir l'accés als cementeris municipals per part dels usuaris i usuàries**». Al que ha afegit que «**com és habitual en els dos últims anys, hem ampliat tots estos serveis amb la participació d'un quartet de corda de la Lira Saguntina que amenitzarà tota la jornada**».

![](/media/slnbx4fl/m2-cementerio-sagunto-archivo.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/els-cementeris-de-sagunt-i-port-de-sagunt-ampliaran-el-seu-horari-amb-motiu-de-la-festivitat-de-tots-sants/ "Facebook")
*   [](http://twitter.com/share?url=https://aytosagunto.es/va/actualitat/els-cementeris-de-sagunt-i-port-de-sagunt-ampliaran-el-seu-horari-amb-motiu-de-la-festivitat-de-tots-sants/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/els-cementeris-de-sagunt-i-port-de-sagunt-ampliaran-el-seu-horari-amb-motiu-de-la-festivitat-de-tots-sants/ "Linked In")
*   [](mailto:?body=https://aytosagunto.es/va/actualitat/els-cementeris-de-sagunt-i-port-de-sagunt-ampliaran-el-seu-horari-amb-motiu-de-la-festivitat-de-tots-sants/)